Doodskis-video: Saak nou na hooggeregshof | Maroela Media
Doodskis-video: Saak nou na hooggeregshof
Willem Oosthuizen. Foto: Landi Malan
Willem Oosthuizen (28) en Theo Martins Jackson (29), wat daarvan beskuldig word dat hulle 'n man in 'n doodskis gedruk het, gaan nog langer in aanhouding moet wag om verhoor te word.
Oosthuizen en Jackson het Maandag in die Middelburg-streekshof in Mpumalanga verskyn in afwagting vir hul verhoor om te begin, maar het toe gehoor die saak is tot 31 Julie uitgestel aangesien die direkteur van openbare vervolging besluit het om hulle in die hooggeregshof aan te kla.
Die twee staan tans tereg op sewe aanklagte waaronder besit van 'n ongelisensieerde vuurwapen, twee sake van aanranding met die doel om ernstig te beseer, ontvoering, poging tot moord, intimidasie en dwarsboming van die gereg. Hulle is aanvanklik net van ontvoering en aanranding met die doel om ernstig te beseer aangekla.
Theo Jackson. Foto: Landi Malan
Die saak is na die rondgaande hof in Delmas verwys en tot 10 Augustus op die hofrol geplaas. Hulle bly in aanhouding.
Oosthuizen se prokureur, Marius Coertze wat onder meer ook vir Clive Derby-Lewis verteenwoordig het, het ná die hofverrigtinge gesê hulle oorweeg om 'n nuwe borgtogaansoek in te dien.
Intussen het Jackson se prokureur, Christo Geldenhuys, Maandagoggend as Jackson se verteenwoordiger onttrek. Jackson word voorts deur Carel Taute verteenwoordig.
Oosthuizen en Jackson het hulle op 14 November in die teenwoordigheid van hul regsverteenwoordigers by die Blinkpan-polisiestasie oorgegee.
Dit volg nadat 'n video verlede jaar wyd op sosiale media versprei is, waarin gesien word hoe 'n man huil terwyl twee ander mans hom glo in 'n doodskis indwing.
Die beweerde slagoffer, Victor Rethabile Mlotshwa, het vroeër aan die hof gesê hy het deur 'n veld gestap toe die beskuldigdes hom voorgekeer het. Hy het gesê hy is aangerand en vasgebind en later gedwing om in 'n doodskis te klim. Hy beweer die twee mans het voor dié voorval glo ook 'n ander man aangerand. Die beskuldigdes het aangevoer Mlotshwa het koperkabels gesteel en hulle wou hom 'n les leer. Hulle het gesê hulle het nie bedoel om Mlotshwa leed aan te doen nie.
Die voorval het glo op 17 Augustus naby die Komati-kragsentrale plaasgevind. Die beskuldigdes beweer egter die voorval was op 9 September.